Pta-hawelose wat in kruisvuur sterf se familie sal haar begrawePastoor Johan Rademeyer tydens ‘n gedenkdiens wat Dinsdag op die plek gehou is waar Charlene geskiet is. Foto: Verskaf Die familie van Charlene Buys, ŉ hawelose vrou wat Maandag langs haar man, Jaco, in kruisvuur tussen die polisie en drie vermeende rowers in Pretoria doodgeskiet is, se familie is opgespoor en is van voorneme om haar te begrawe. “Haar familie is in Durban en hulle het aangedui dat hulle haar begrafnisonkoste gaan dek,” het ŉ polisiebeampte Woensdag aan Maroela Media gesê. Verskeie inwoners was bekommerd oor wie vir Charlene se begrafnis gaan betaal, aangesien sy en Jaco haweloos was en in ŉ karavaanpark in die omgewing gewoon het. DA-raadslid Elmarie Linde, in wie se wyk in Pretoria se Moot-gebied Charlene gesterf het, het gesê in ŉ geval waar ŉ hawelose sterf, kan familie van die oorledene by die raadslid aansoek doen vir ŉ begrafnis waarvoor die stadsraad sal betaal. Pierre Bezuidenhout, voorsitter van Wonderboompoort se sektor 2-gemeenskappolisiëringsforum, het Woensdag aan Maroela Media gesê Jaco dwaal in die omgewing rond en dit wil voorkom asof hy getraumatiseerd is. Hy het egter glo hulp van die hand gewys om gehelp te word en om by ŉ huis vir haweloses ingeneem te word. Charlene (40) se liggaam sal aan haar familie oorhandig word sodra die nadoodse ondersoek afgehandel is. Maroela Media het vroeër berig Charlene is Maandag langs haar man doodgeskiet toe ŉ oor-en-weer-skietery tussen die polisie en drie vermeende rowers uitgebreek het. Konst. Tumisang Moloto, polisiewoordvoerder, het vroeër aan Maroela Media gesê die rowers het omstreeks 09:30 die eienaar van ŉ drankwinkel in Steve Bikoweg geskiet en beroof terwyl hy nog in sy motor gesit het. Hulle het in ŉ silwer Honda Ballade in ŉ westelike rigting van die toneel weggejaag. Twee polisiebeamptes van die Wonderboompoort-polisiestasie het roetinepatrollie in die omgewing gedoen toe hulle opgemerk het dat ŉ silwer Honda oor ŉ stopstraat jaag sonder om stil te hou. Hulle het die motor agternagesit nog voordat hulle glo geweet het die insittendes was pas by die rooftog betrokke. Die verdagtes het besef hulle word agtervolg. Hulle het ŉ effense voorsprong gehad en het by die kruising van Smooklaan en Fred Nicholsonstraat om ŉ blinde draai stilgehou, uit hul voertuig geklim en die polisiebeamptes ingewag. Die verdagtes het op die polisie losgebrand toe hulle by die kruising aankom. Die polisie het teruggeskiet. Charlene het in daardie stadium langs die pad geloop en is noodlottig deur ŉ dwaalkoeël gewond. Dit is nie tans bekend of die vrou deur die verdagtes of die polisie geskiet is nie. Dit sal deur ’n verdere ondersoek bepaal word. Die Wonderboompoort-polisie ondersoek ŉ saak van moord, poging tot moord en gewapende roof. Niemand is nog in verband met die voorval in hegtenis geneem nie.